Ilmend n tbadutin i d-yettwasuqqlen ɣer tmaziɣt, ɣef tsiwelt, neddem-d anamek i as-yefka SALHI Mohend Akli:  D abrid i yeḍfer umsawal akken ad d-yeḥku ineḍruyen n teḥkayt. Yezmer umsawal (netta di tilawt d tamsalt yeqqnen ɣer lebɣi n umaru imi ayagi d tamsalt n ufran n uɣanib) ad d-yeḥku (ad d-isawal) ineḍruyen akken mseḍfaren di taḥkayt; yezmer diɣen ad isizwer ineḍruyen ɣef wiyaḍ. Yezmer ad isifses tasiwelt neɣ ad tt-yerr d taẓayant. Ad tifsus tsiwelt mi ara ttemeseḍfaren yineḍruyen wa deffir wayeḍ ur yeli d acu i ten-id-ḥebbsen. Ma ulac aṭas n uglam, ulac aṭas n yiwenniten, d waṭas n yidiwenniyen gar yiwudam, ad tili tsiwelt fessuset. Ad taẓẓay tsiwelt ma yella umsawal ittwessif-d aṭas (ama d iwudam ama d adeg ama d ayen-niḍen), yerna isenṭaq-d aṭas iwudam n teḥkayt, yerna ittakk-d iwenniten (ama ines aman wiyeḍ). Meḥsub, taggara n wawal: d aglam d yiwenniten d yidiwenniyen ur nettaǧǧa ara ineḍruyen ad mseḍfren wa deffir wayeḍ; d nitni i ten-iferqen akken ad tiɣzif teḥkayt yerna ad taẓẓay tsiwelt-ines 1.